再寄滿子權二首  其二
作者：王令
朝代：宋

paragraphs: 有錢莫買金，多買江東紙。
江東紙白如春雲，獨君詩華宜相親。
綴連卷大十牛腹，要盡寄我無寄人。
我將携之東，脚踏海水洗齒唇。
轉來清澈飲百斛，蕩滌腸肺無纖塵。
嘗聞泰山髙，髙處天爲鄰。
借如無梯不得上，亦欲大叫呼天神。
鋪陳君所詩，噪口雷鼓震。
世多俗耳固莫告，當冀上帝依稀聞。
正聲定不感凡類，舞躍百鳳千龍麟。
安能學俗兒，一卷不復呻。
天公聞否尚未快，安得纖翼穿秋旻。